Chcete si pomôcť? Urobte to!
Seriál blogov o vlastnej, autentickej skúsenosti ako si poradiť s rastúcou infláciou a znehodnocovaním peňazí. Raz mesačne napíšem o svojich dobrých, ale aj tých zlých skúsenostiach, úspechoch aj omyloch.
Časť prvá.
Úvod k seriálu
Môj priateľ úspešne podnikal desiatky rokov v reklamnej branži. Často spomínal na svoju stáž vo Švajčiarsku u renomovanej agentúry, ktorú viedol skúsený marketér s tou najlepšou povesťou. Ako mnohí vedúci a šéfovia, ani on sa nevyhol neustálym "nápadom" svojich ľudí, ktorí za ním chodili s návrhmi čo by bolo dobré urobiť, zlepšiť, čo prevratné vymysleli. Vraj vždy všetkých pozorne a trpezlivo vypočul a keď skončili, pochválil ich. Poklepal po pleci a povedal: "Great Idea! Do it!" (Skvelý nápad! Urobte to!)
Tiež som mal podriadených a trvalo mi dlho kým som pochopil, že mi nechodia oznámiť svoje skvelé nápady, ale že prichádzajú s tým čo by som mal urobiť ja. Že ma vlastne "úkolujú". Majú pocit, že tým, že mi svoje skvelé myšlienky oznámili sa to pre nich končí, ostatné už je moja úloha.
Podobne ako rady "zasvätených odborníkov" keď radia ako si poradiť s infláciou: "Treba kupovať akcie, teraz sú dole!", alebo "Je múdre investovať do podielových fondov, tie spravujú odborníci, ktorí vedia ako na infláciu", prípadne " Kupujte dlhopisy,… investujte do komodít…"
To čo som sa takmer nikdy spolu s týmito radami nedočítal bolo, či "poradca" sám skúsil kúpiť akcie, dlhopisy, či investoval do fondov.
A tak som sa rozhodol, poučený príkladom šéfa agentúry zo Švajčiarska, že ak mám niečo ako "great idea" , tak je na čase "do it", zrealizovať ju.
Takže, inflácia a rady, že si máme sporiť, lebo tieto zlé časy budú horšie…
Bojím sa investovať do akcií, lebo vidím ako sa podniky otriasajú v základoch. Nemám istotu, či v podielových fondoch nebohatnú len tí, ktorí spravujú peniaze vkladateľov, pričom samotní vkladatelia prídu skrátka a ich úspory sa namiesto rastu zmenšia.
Vybral som si vlastnú cestu. Niežeby som jej dokonale rozumel a rozhodne sa nechystám špekulovať, len si vravím, že ju budem spravovať sám, na vlastné riziko a tak aby som o svoje úspory, ktoré chcem ochrániť, neprišiel nakoniec úplne.
Pri tom všetkom si uvedomujem, že nie som práve sporivý typ. Rozhodol som sa postupne si odkladať, len po troškách, raz mesačne. Nie papierové peniaze, ale zlaté peniaze, a to doslova!
Stará múdrosť hovorí: "Časy sa menia, zlato je isté!"
Uvidíme. Vybral som si jednu komoditu, ak sa to vôbec komoditou dá nazvať a jednu spoločnosť, na ktorú sa zameriam. Rozhodol som sa pre zlaté mince od Českej mincovne. Firma má dobrú medzinárodnú reputáciu, razí mince aj pre český štát, jej certifikáty sú platné všade na svete, hovoria tam jazykom, ktorému rozumiem, a opäť, nebudem zbytočne riskovať. Ale nebudem už viac ľahostajný k tomu, že inflácia znižuje hodnotu ťažko zarobených peňazí.
Ako začať?
Nemám úspory, ktoré by ma zožierali, čo teraz s nimi bude, takže nemusím rozmýšľať či do zlatých mincí budem investovať desať tisíc, alebo päťdesiat tisíc Eur. Toto ma netrápi (možno by som mal dodať, žiaľ..)
Ale každý mesiac zoberiem, povedzme, plus-mínus stovku, a odložím si ju – do zlatej mince.
Napriek odporu k radám vševedúcich som sa však rozhodol, že si poradiť dám a tak som sa v Českej mincovni porozprával. Asi som ich nenadchol tým, že chcem do zlatých mincí investovať približne 100 Euro, ale viac nechcem riskovať vo svojej hre proti súperovi z tímu Inflácia.
Napodiv, za sto Euro sa dá vyberať si z veľkého počtu mincí z drahých kovov. To ma potešilo.
Obe sú s váhou 1/25 oz, jedna dvadsaťpätina unce, takže nič čo by mi roztrhlo vrecko. Investičná minca Orolje emisia z roku 2021, nečíslovaná, bolo ich vyrazených len 4.000 kusov. Orol si vraj medzi investormi už našiel svojich fanúšikov a keď sa pozerám webe www.ceskamincovna.sk na to, že niektoré mince Orla sú už vypredané, bude to pravda.
Zlatý Tolar, po našom Toliar, je jedna z pamätných mincí Českej mincovne. Mám dve možnosti – buď sa rozhodnem pre nečíslovanú emisiu zlatého Toliara za 108 Euro, vyrazených bolo 9.500 kusov, alebo pre číslovanú emisiu Toliara za 133 Euro. Bolo vyrazených len 500 kusov, takže je to v podstate limitovaná séria a preto je samozrejme drahšia.
Ako vravím (píšem), nie som odborník, ale páči sa mi, že by som mohol mať niečo z limitovanej série, proste čistý snobizmus…
Okrem toho sa mi páči aj príbeh českého toliara, po česky Tolaru.
Len nedávno som sa totiž dozvedel, že to bol český Tolar, podľa ktorého sa dnes volajú všetky doláre na svete. Na stránke Českej mincovne sa píše:
"Česi dali svetu jeho najznámejšiu a najuznávanejšiu menu. Ktorá to je? Predsa dolár! Niekde v Texase asi nikto netuší, že korene ich slávneho platidla siahajú do banského mestečka v malej krajine v srdci Európy. Práve preto stojí za to, aby sme si zabudnuté české dedičstvo, ktorého história sa začala písať pred päťsto rokmi, pripomenuli… Jáchymovský toliar bol striebornou mincou, ktorá vznikla v Českom kráľovstve v roku 1520. Mimoriadne kvalitné platidlo sa rozkotúľalo po celej Európe a jeho úspech podnietil razbu mnohých napodobenín. Z českého toliara sa stal napríklad holandský daler, ktorým sa okrem iného platilo v amerických kolóniách. Ďalším skomolením českého slova vnikol dolár."
To je príbeh, ktorý sa mi páči, ja totiž príbehy milujem.
Navyše, je to emisia, ktorá vyšla len v októbri 2022, takže je to veľmi "čerstvá minca". O to zaujímavejšie by mohlo byť sledovať ako sa bude meniť jej cena na trhu medzi zberateľmi a investormi. A či ma je schopná aspoň tou troškou ochrániť pred infláciou, ktorá už dosiahla takmer 15%. Inými slovami, keby som bol svoju stovku investoval do zlatej mince pred rokom, mohla to byť dnes ešte stále aspoň tá stovka, dnes už je hodná len 85 Euro.
Vyberám si teda 1/25 oz zlatú číslovanú mincu Tolar za 133 Euro.
A tak sa môj vlastný boj s infláciou začína ! Rovnako ako tento seriál blogov. Mám v pláne každý mesiac vymeniť plus-mínus jednu papierovú stovku za "zlatú stovku" a sledovať čo sa bude diať. Ak som urobil dobre, rád sa podelím v tomto seriáli blogov. Ak som nemal úplne šťastnú ruku, napíšem aj o tom. O mesiac uvidíme. Dám vedieť či som bol úspešný proti inflácii. Dovtedy dovidenia!